Vážení kolegovia,

Vážení zubní lekári,

    považujem za dôležité sa vám, našim členom, prihovoriť práve vo chvíľach, keď musíme v súvislosti s koronavírusom čeliť mimoriadnej výzve. Je dôležité povedať, že nič podobné sme ešte nezažili, a preto nevieme čerpať z vlastných skúseností či podľa postupov medicíny založenej na dôkazoch.

    Vývoj šírenia koronavírusu eskaluje nielen v okolitých krajinách, ale na celom svete, nevynímajúc Slovensko. Na túto mimoriadnu situáciu, napriek nedostatku skúseností, musíme reagovať hneď, zodpovedne, so vzájomnou podporou a zomknutosťou.  Plne chápem, že prežívame obavy o svojich spolupracovníkov, o seba, o svojich blízkych či rodinných príslušníkov. Tiež som v rovnakej emocionálne vypätej situácii, ale na druhej strane musím povedať, ako prezident Slovenskej komory zubných lekárov, že občan a pacient očakáva práve od nás, lekárov morálnu, odbornú,  ľudskú  podporu a pomoc.  Situáciu môžeme zvládnuť iba vtedy, ak sa k nej každý z nás postaví zodpovedne, disciplinovane, bez šírenia paniky, napätia a beznádeje.

    Som si plne vedomý nedostatočnej prípravy zo strany štátu, a to v prípade zabezpečenia najmä ochranných prostriedkov nám, zdravotníkom, zubným lekárom a zdravotníckemu personálu.  Taktiež je pre mňa nepochopiteľné, aby krízový štáb fungoval len ako miesto prijímania rozhodnutí a nevydával operatívne pokyny a postupy všetkým zložkám podieľajúcim sa na ochrane zdravia obyvateľstva. Teraz veľmi potrebujeme zomknutie a spoluprácu. Prvoradou úlohou týchto dní je, aby štát zabezpečil zdravotníkom všetko, čo potrebujeme.

    Nakoľko štát do dnešného dňa nezabezpečil ochranné prostriedky a nevydal žiadne pokyny pre zubných lekárov v súvislosti s ošetrovaním pacientov v rôznych situáciách súvisiacich s koronavírusom, Slovenská komora zubných lekárov od prvých náznakov výskytu COVID-19 analyzovala a vypracovala postupy pre zubných lekárov, ako aj pre pacientov. Každý deň zverejňujeme ďalšie dôležité kroky a kontakty, o čom vás, našich členov, informujeme prostredníctvom hromadnej emailovej pošty a web stránky.  Požiadal som listom premiéra SR, povereného ministra zdravotníctva SR, hlavného hygienika SR ako aj predsedu Správy štátnych hmotných rezerv o neodkladné zabezpečenie vysokovýkonných respirátorov pre našich zubných lekárov.

    Verím, že štát zabezpečí respirátory v takom počte, aby sme mohli, v tomto  mimoriadnom režime,   poskytovať zubnolekársku zdravotnú starostlivosť bez obavy o naše zdravie, ako aj zdravie našich pacientov.

    Veľmi si vážim podporu pani prezidentky Zuzany Čaputovej. Vyberám z jej prejavu: „Dovoľte mi prihovoriť sa ešte vám – vážení lekári, lekárky a vážený zdravotnícky personál, ste hrdinami dnešných dní. Na vás sa budú obracať občania s dôverou. Viem, že pracujete v najrizikovejšom prostredí a budete pracovať možno aj na hranici fyzického aj psychického vyčerpania. Viem, že vaša situácia nie je ľahká, že vaše zabezpečenie a ochrana nie sú ideálne, ale dúfam, že sa vláde podarí čoskoro situáciu zlepšiť. Spoliehame sa na vašu prísahu, ktorou ste svoj život zasvätili službe ľuďom, ktorí potrebujú pomoc. Veľmi si želám, aby sa občania k vám správali s rešpektom a uznaním, ktoré si zaslúžite“.

Vážení kolegovia,

    naša/vaša komora má prvoradý záujem na tom, aby ste pre svoju prax mali zabezpečené všetky podmienky a prostriedky pre zvládnutie mimoriadnej situácie. Sme lekári, sme zubní lekári, sme ľudia, sme občania Slovenskej republiky. Prosím, venujme pozornosť našim pacientom, prejavme zomknutosť, osobnú disciplínu, ohľaduplnosť a racionálny nadhľad. Naši pacienti nám veria, musíme aj my veriť im, že sa budú správať ohľaduplne a zodpovedne voči nám. Môžem Vám sľúbiť, že naďalej bude komora tvrdo hájiť záujmy zubných lekárov a nedovolí, aby sa na nás, pri zásadných rozhodnutiach, opomínalo.  Verím, že sa nám spoločne podarí zvládnuť táto neočakávaná situácia zodpovedne, s rozvahou a úspešne.

                                                  Váš         Igor Moravčík